Undanúrslit Gettu betur hefjast í kvöld – MA mætir MR MA mætir MR í undanúrslitum Gettu betur . Mynd : RÚV Í kvöld etur Menntaskólinn á Akureyri kappi við Menntaskólann í Reykjavík í undanúrslitum Gettu betur . Um fyrri undanúrslitaviðureign er að ræða . Hin seinni fer fram að viku liðinni þar sem Kvennaskólinn í Reykjavík mætir Fjölbrautaskóla Suðurlands . Úrslitaviðureignin fer fram föstudaginn 15. mars . Lið MA á von á góðum stuðningi í kvöld í Austurbæ þar sem viðureignin fer fram . Rúta fer frá Menntaskólanum í dag suður til Reykjavíkur með 50 stuðningsmenn innanborðs . Þá er ekki ólíklegt að einhverjir úr hópi nemenda í 3. og 4. bekk , sem staddir eru í Reykjavík vegna starfs - og háskólakynninga , mæti til að hvetja sitt lið . Einnig munu nemendur safnast saman í Kvosinni í MA og fylgjast með útsendingunni . Rimma MA og MR verður í beinni útsendingu á RÚV og hefst útsending kl. 19:45 . Við sendum baráttukveðjur suður yfir heiðar og segjum áfram MA !